**I N F O R M A C I J A**

**O STANjU MALOLjETNIČKE DELINKVENCIJE NA PODRUČJU GRADA**

**BIJELjINA**

Programom rada Skupštine grada Bijeljina za 2024. godinu predviđeno je razmatranje Informacije o stanju maloljetničke delinkvencije na području grada Bijeljina u prethodnoj, 2023. godini.

Informacija je sačinjena na osnovu podataka kojima raspolažu Policijska uprava Bijeljina, Osnovni sud Bijeljina, Okružno javno tužilaštvo u Bijeljini i Centar za socijalni rad Bijeljina.

Cilj Informacije je da se sagledaju stanje i problemi u ovoj oblasti kako bi se mogle preduzimati odgovarajuće preventivne mjere na suzbijanju maloljetničkog prestupništva.

Prestupništvo mladih ima prioritet u rješavanju kod institucija čiji je zadatak da rade na evidentiranju, podršci, praćenju, prevenciji, sankcionisanju i resocijalizaciji maloljetnih prestupnika. To su prvenstveno centri za socijalni rad, policija, sudovi i tužilaštva.

Kroz informaciju koja slijedi, sumiraće se rezultati rada ovih institucija, sa osvrtom na broj počinilaca krivičnih djela i prekršaja, njihovu fenomenologiju ali i aktuelne probleme sa kojima se suočavaju djeca i maloljetnici, njihove porodice i institucije u svom radu.

Prema maloljetnicima koji se nalaze u sukobu sa zakonom primjenjuju se posebna pravila postupanja koja su uređena Zakonom o zaštiti i postupanju sa djecom i maloljetnicima u krivičnom postupku („Službeni glasnik Republike Srpske“ broj 1/11) . Prema ovom Zakonu, pojam djeteta i maloljetnika definiše se na sljedeći način:

* Dijete je svako lice koje nije navršilo 18 godina;
* Prema djetetu, koje u vrijeme izvršenja krivičnog djela nije navršilo 14 godina, ne mogu se izreći krivične sankcije – to su krivično neodgovorna lica i prema njima mjere izriče i provodi organ starateljstva;
* Maloljetnicima koju su navršili 14 a nisu navršili 18 godina, ukoliko počine krivično djelo, mogu se izreći sankcije i druge mjere predviđene zakonom

1. **Policijska uprava Bijeljina**

U sjedištu koje pokriva Policijska uprava Bijeljina, u toku 2023. godine, nadležnom Tužilaštvu dostavljeno je 18 izvještaja protiv 33 maloljetna lica počinioca krivičnih djela i to 5 izvještaja za maloljetnike uzrasta od 14-16 godina i 28 za maloljetnike uzrasta od 16-18 godina. Jedan maloljetnik je ženskog pola dok su 32 muškog pola.

Ova lica počinila su 30 krivičnih djela, od čega je: 11 krivičnih djela protiv imovine; 10 krivičnih djela ,,Teška krađa“; 1 krivično djelo „Krađa“; 2 krivična djela ,,Oštećenje i oduzimanje tuđe stvari“; 2 krivična djela ,,Protiv zdravlja ljudi“; 4 krivična djela ,,Neovlaštena proizvodnja i promet opojnih droga“; 2 krivična djela ,,Teška tjelesna povreda“; 2 krivična djela ,,Tjelesna povreda“ i 5 ostalih krivičnih djela.

U prethodnoj godini na području Policijske uprave Bijeljina nije bilo izricanih mjera policijskog upozorenja.

Policijska uprava Bijeljina je na osnovu ,,Plana mjera i aktivnosti za prevenciju vršnjačkog nasilja i maloljetničke delinkvencije od 2023. godine do 2027. godine“ provodila niz preventivnih aktivnosti vezanih za maloljetnike u sukobu sa zakonom i to: „Školski policajac“, „Otvorena vrata“, „Međunarodni dan borbe protiv zloupotrebe i korišćenja droga“, ,,Stop drogama“, ,,Oružje ne štiti već ubija“, ,,Stop vršnjačkom nasilju“, ,,Petarde nisu igračke“. Kroz ove aktivnosti policijski službenici su učenicima i prosvjetnim radnicima osnovnih i srednjih škola kao i roditeljima učenika održali edukativna predavanja na gore navedene teme, te dijelili promotivni materijal i brošure. Navedenim Planom su definisane mjere i aktivnosti sprječavanja i suzbijanja vršnjačkog nasilja i maloljetničke delinkvencije kao i drugih oblika asocijalnog ponašanja djece i mladih sa ciljem očuvanja bezbjednosti u školama Republike Srpske i sprječavanja eventualnih incidenata koji bi mogli uticati na ugrožavanje bezbijednosti djece u školama.

Ministarstvo unutrašnjih poslova Republike Srpske podržalo je realizaciju projekta ,,Briga o djeci - zajednička odgovornost i obaveza“, gdje su policijski službenici stalni članovi multisektorskih timova formiranih u okviru programa. Učešćem u radu timova, unaprijeđena je saradnja sa direktorima škola, nastavnim osobljem, učenicima i roditeljima, kako bi se poboljšalo međusobno povjerenje, blagovremeno uočili problemi i konfliktni pojedinci, a sve u cilju sprječavanja vršnjačkog nasilja.

Održana su edukativna predavanja učenicima sedmih razreda osnovnih i prvog razreda srednjih škola na području koje pokriva PU Bijeljina, kao i nastavnom osoblju i roditeljima. U aktivnostima je učestvovalo 8 policijskih službenika. Edukativna predavanja u planu su i za narednu školsku godinu.

Saradnja sa nadležnim subjektima, Tužilaštvom, Osnovnim sudom, Centrom za socijalni rad, osnovnim i srednjim školama i zdravstvenim ustanovama, bila je na zadovoljavajućem nivou, a odvijala se kroz kontinuiranu razmjenu podataka, informacija, konsultacija, potpisivanja protokola i sl. U školama je redovno prisutan školski policajac, koji sarađuje sa nastavnim osobljem i učenicima.

Problemi sa kojima se susreće Policijska Uprava Bijeljina prilikom rada sa maloljetnicima ogledaju se u nedostatku ustanova za smještaj i prevaspitavanje mladih, prihvatilišta i sl. Osnivanjem ovakvih ustanova izvršilo bi se adekvatno zbrinjavanje i vaspitanje maloljetnika sa problematičnim razvojem. Ovaj problem, Policijska Uprava je u više navrata, isticala nadležnim institucijama, vladinim i nevladinim organizacijama, jer su maloljetnici i dalje skloni asocijalnim obrascima ponašanja i vršenju krivičnih djela.

1. **Okružno javno tužilaštvo u Bijeljini**

U toku 2023. godine, Okružnom javnom tužilaštvu u Bijeljini, od strane Policijske uprave Bijeljina dostavljeno je 15 izvještaja u kojima je prijavljeno ukupno 21 maloljetno lice. Donijete su tri tužilačke odluke - 2 naredbe o nepokretanju pripremnog postupka i jedan prijedlog za izricanje vaspitne mjere Pojačan nadzor roditelja, u odnosu na 4 lica.

U 2 predmeta su na osnovu prijedloga Tužilaštva donijeta sudska rješenja - vaspitna mjera Pojačan nadzor roditelja i vaspitna mjera Pojačan nadzor organa starateljstva, u odnosu na 3 lica.

1. **Osnovni sud u Bijeljini**

Podaci Osnovnog suda u Bijeljini o broju riješenih predmeta prema maloljetnicima u krivičnom i prekršajnom postupku u 2023. godini su sljedeći:

*Krivični referat*:

Postupak je vođen protiv 5 maloljetnika. U radu je bilo ukupno 3 predmeta, od čega:

* Prenesenih predmeta iz prethodnog perioda 2
* Zaprimljenih 1
* Riješenih 3
* Neriješenih 0.

Postupci su vođeni zbog počinjenih krivičnih djela: tjelesna povreda, teška krađa i krađa.

Izrečene su vaspitne mjere:

- Sudski ukor 1

- Pojačan nadzor roditelja 2.

*Prekršajni referat*

Postupak je vođen protiv 54 maloljetnika. U radu je bilo 50 predmeta i to:

- Prenesenih predmeta iz prethodnog perioda 7

- Zaprimljeno (novi predmeti) 47

- Riješenih 36

- Neriješenih 14.

U navedenim predmetima prekršajni postupci su vođeni iz oblasti:

* Saobraćaj 24
* Javni red i mir 21
* Carina 2
* Zakon o suzbijanju zloupotreba opojnih droga 2
* Zakon o sprječavanju nasilja na sportskim

priredbama 1

Za navedene prekršaje izrečene su sljedeće vaspitne mjere:

* Sudski ukor 27
* Pojačan nadzor roditelja 2
* Pojačan nadzor organa starateljstva 2
* Oslobađanje odgovornosti 1
* Odbacivanje 3
* Obustava postupka 1

1. **Centar za socijalni rad Bijeljina**

U 2023. godini, JU Centar za socijalni rad Bijeljina registrovao je preko 350 djece i maloljetnika sa različitim problemima u ponašanju, te rizicima za razvoj devijantnog/ antisocijalnog i asocijalnog ponašanja. Od tog broja, 42 maloljetnika je u sukobu sa zakonom; 11 maloljetnika počinilo je krivična djela (tjelesna povreda, teška tjelesna povreda, neovlaštena proizvodnja i promet opojnih droga, tuča, zlostavljanje i mučenje i drugo nedolično ponašanje); 31 maloljetnik izvršio je prekršaje (12 prekršaja iz Zakona o javnom redu i miru i 19 prekršaja iz Zakona o osnovama bezbjednosti saobraćaja).

Izrečeno je ukupno 39 vaspitnih mjera i to: 29 sudskih ukora, 8 pojačanih nadzora roditelja, 2 vaspitne mjere pojačanog nadzora organa starateljstva, 7 drugih sudskih odluka- naredbi o nepokretanju postupka, načelo oportuniteta, odbacujućih rješenja. Nije bilo smještaja u Vaspitno popravni dom u Banjaluci.

Kontinuirano se radilo na provođenju izrečenih vaspitnih mjera iz izvještajnog perioda 2023. godine i to: 8 pojačanih nadzora roditelja, 2 vaspitne mjera pojačanog nadzora organa starateljstva i nastavljeno provođenje 4 pojačana nadzora organa starateljstva i 1 pojačan nadzor roditelja iz 2022. godine

Važno je istaći da se u radu sa djecom i njihovim porodicama došlo do zaključka da se problemi u ponašanju djece i mladih dosta usložnjavaju i da je u stalnom porastu broj djece koja su konzumenti psihoaktivnih supstanci, koji ne pohađaju/ napuštaju školu, mladih sa agresivnim ponašanjem, mladih sklonih nasilnim obrazcima ponašanja, djece sa problemima u mentalnom zdravlju. Evidentna je kriza ,,savremene“ porodice koja ili nema kapaciteta da se nosi sa izazovima roditeljstva ili ne podstiče zdrav rast i razvoj svoje djece. Rad sa roditeljima je vrlo često iscrpan, dugotrajan i zahtijeva multidisciplinarni pristup, jer je ključ u rješavanju problema u najvećem broju slučajeva upravo saradnja stručnjaka sa roditeljima.

Dešavanja u susjednoj Srbiji (masovno ubistvo učenika u Osnovnoj školi ,,Vladisav Ribnikar“ u maju 2023. godine) usmjerila su pažnju stručnjaka na važnost rane detekcije problema u ponašanju kod djece. Period koji je za nama, mobilisao je sve resurse i instutucije koje rade sa djecom, da na vrijeme prepoznaju, adekvatno reaguju i pruže podršku djetetu.

Neposredno nakon pomenute nesreće i na našem području djeca su počela sa ispoljavanjem različitih neprihvatljivih obrazaca ponašanja (napad na nastavno osoblje, upućivanje prijetnji, širenje straha i mržnje prema drugima na način da se iste objavljuju na društvenim mrežama ili zapisuju, targetiranje određenih vršnjaka kao nepoželjnih). Sa druge strane, u javnosti se počeo širiti strah od nesreće. Najveća zabrinutost prepoznata je kod roditelja ali i nastavnika u školama koji su verovatno iz nemoći i nespremnosti za novonastalu sutuaciju, tražili od institucija da se problemi što prije i u potpunosti riješe. Resorna ministarstva pokušala su da donošenjem propisa, protokola i izmjenama zakona probleme drže pod kontrolom.

Da li nam rješenja i preporuke donijeti na brzinu mogu biti od pomoći i da li su ona primjenjiva u našem kontekstu rada i kapaciteta sa kojima raspolažemo (nedostatak stručnog kadra, nedostatak smještajnih kapaciteta, nedostatak ustanova za liječenje i osposobljavanje djece, programa podrške, preopterećenost sistema socijalne zaštite, sudova..), postavlja se pitanje?

Što se tiče rada Centra za socijalni rad Bijeljina u radu na predmetima koji u fokus stavljaju djecu sa problemima u ponašanju i njihove porodice, dominirao je savjetodavni rad, primjena mjera iz Porodičnog zakona ( mjere upozorenje, nadzor nad vršenjem roditeljskog prava, pojačani nadzor nad vršenjem roditeljskog prava, privremeno izdvajanje djeteta iz porodice), kao i primjena mjera iz Zakona o postupanju sa djecom i maloljetnicima u krivičnom postuku (predlaganje i praćenje vaspitnih mjera, mjera upozorenja i mjera bezbijednosti, zavodskih vaspitnih mjera), kao i usluge Dnevnog centra za djecu u riziku. Praksa pokazuje da se najvećem broju maloljetnika u sukobu sa zakonom izriču mjere ukora, te mjere pojačanog nadzora organa starateljstva i pojačanog nadzora roditelja. Upitna je resocijalizacija maloljetnika u okviru provođenja mjera pojačanih nadzora, imajući u vidu sve veću nemotivisanost mladih i njihovih porodica da rade na promjeni dotadašnjih obrazaca ponašanja ali i nedostatak programa u zajednici (nedostatak stručnog kadra u ustanovama, nedostatak savjetovališta, klubova za mlade, drugih programa u zajednici).

Upoređujući podatke nekoliko godina unazad, primjećuje se niži broj maloljetnih izvršilaca krivičnih djela. Daleko je veći broj djece i mladih koji ispoljavaju različitu fenomenologiju asocijalnih obrazaca ponašanja i devijantnog ponašanja (koja tužilaštva ne kvalifikuju kao krivična djela). Primjećen je i porast izvršilaca krvičnih djela ispod 14 godina starosti, gdje nema vođenja postupka i gdje se rad sa djetetom i njegovom porodicom svodi na rad Centra za socijalni rad i drugih institucija koje mogu biti podrška. Nedostatak smještajnih kapaciteta za djecu bez obzira sa kojim problemima se suočavaju je veliki problem u Republici Srpskoj. Posebno je izazovan rad sa djecom za koju se procjenjuje da imaju problem u ponašanju i mentalnom zdravlju, a izostaje podrška porodice. U začaranom krugu očekivanja i pritisaka da se problemi riješe (najveća očekivanja imaju škole i roditelji djece koja dolaze u kontakt sa djetetom koje ima problem), nerijetko postoji nerazumijevanje za kontekst u kojem te porodice opstaju i kapacitete koji instuticijama realno nedostaju.

U toku 2023. godine nastavljene su aktivnosti saradnje sa školama na području Grada Bijeljina u okviru projekta ,,Briga o djeci - zajednička odgovornost i obaveza“. Treba napomenuti da projekat ,,Briga o djeci - zajednička odgovornost i obaveza“ realizuje Republički pedagoški zavod uz podršku Ministarstva zdravlja i socijalne zaštite, Ministarstva prosvjete i kulture, Ministarstva unutrašnjih poslova i Ministarstva uprave i lokalne samouprave, a da su radnici Centra za socijalni rad stalni članovi tima i zajedno sa drugim članovima u okviru škole rade na rješavanju različitih problema djece i omladine. Ovi sastanci su intenzivirani nakon pomenutih dešavanja u Srbiji i imali su značajan učinak u rješavanju problema kod djece u školama. JU Centar za socijalni rad Bijeljina je, između ostalog, sa 4 edukativna predavanja stručnih radnika u školama, dao doprinos prevenciji problema u ponašanju.

Radna grupa za zaštitu i bezbijednost djece na području Grada Bijeljina nešto manje je radila na rješavanju slučajeva visokog i srednjeg rizika kod djece koja su potencijalne žrtve trgovine. Nakon niza aktivnosti provedenih sa ciljem otvaranja Prihvatilišta na području grada Bijeljina, te izrađenog Elaborata o opravdanosti otvaranja prihvatilišta, otpočete su aktivnosti za gradnju istog.

I dalje postoji problem prosjačenja na ulicama Grada Bijeljina u kojem učestvuje veći broj djece romske nacionalnosti. Pored mjera podrške ovim porodicama, prosjačenje opstaje i sa sobom povlači i druge probleme, počev od nepohađanja škole, vršenja krivičnih djela, maloljetničkih brakova, trgovine ljudima.

U toku 2023. godine započeta je realizacija projekta „Razvoj i implementacija programa kao odgovor na potrebe djece sa poremećajima u ponašanju“ koji je sufinansiran od strane Evropske unije- IPA Program prekogranične saradnje Srb-BiH 2014-2020 u partnerstvu Pokrajinskog zavoda za socijalnu zaštitu iz Novog Sada sa Centrom za socijalni rad Stara Pazova i Centrom za socijalni rad Bijeljina. U okviru projekta koji traje 18 mjeseci, između ostalog provedena je edukacija za 4 stručna radnika- koji su dobili sertifikate za trenere iz oblasti rada sa djecom sa poremećajima u ponašanju, a koji su dalje obučili 20 kolega stručnih radnika za rad sa djecom sa poremećajem u ponašnju u okviru svojih institucija i Dnevnih centara.

Treba naglasiti da je problem i fenomenologija maloljetničkog prestupništva i asocijalnog ponašanja postao ozbiljan ne samo kod nas već i u zemljama u regionu. Suočeni smo sa novim trendom i pojavom problema kod djece na nižem kalendarskom uzrastu, sa fenomenologijom koja je do sada bila manje vidljiva (internet i njegov uticaj na djecu), sa sve većim brojem djece i maloljetnika koji imaju psihičke i mentalne poteškoće, sa krizom porodice koja gubi svoju tradicionalnu ulogu i postaje vrlo često ,,nesnađena“ na putu transformacije i težnje za modernim.

Reforma u ovoj oblasti mora biti sistemska i dobro isplanirana, primjenjiva u kontekstu u kojem mi kao društvo egzistiramo, prilagodljiva našem mentalitetu i sa tendencijom širenja mjera i usluga prema djetetu u problemu.

JU Centar za socijalni rad Bijeljina je 2016. godine osnovao Dnevni centar za djecu u riziku, sa ciljem pružanja sveobuhvatne podrške djeci koja imaju probleme u ponašanju ili su u riziku od nastanka istih.

Tokom 2023. godine, Dnevni centar za djecu u riziku je posjetilo56 korisnika i ukupno su ostvarili 2864 posjete. Od ukupno 56 korisnika, Dnevni centar za djecu u riziku posjećivalo je 32 korisnika muškog pola i 24 korisnika ženskog pola.

Pored rada sa djecom, obavljani su informativni/ savjetodavni razgovori sa roditeljima, odnosno starateljima i hraniteljima i pružana im je psihosocijalna podrška.

Podrška u učenju je organizovana u 948 individualno prilagođenih časova, u trajanju najmanje pola sata tokom jedne posjete.

Grupni rad u Dnevnom centru za djecu u riziku je organizovan u obliku radionica različitog tipa i to:

* kreativnih, 304,
* radno-okupacionih, 369,
* grupnih/edukativnih, 75,
* sportskih aktivnosti, 345,
* psiholoških, 66
* muzičkih radionica, 72
* psihosocijalna podrška korisnicima i njihovim roditeljima.



*Kreativna radionica*

Kreativne radionice su bile tematski organizovane u skladu sa potrebama djece i sa predviđenim aktivnostima. Tokom 2023. godine radilo se na sljedećim radionicama:

Pano – Proljeće, Ljeto, Jesen, Zima, Izrada ukrasa za Novu godinu, Eko poruke, Ukrašavanje saksija sa pšenicom, Vaskršnji motivi, Porodično stablo, Figure od plastelina, rad felt, kolaž, spužvastim papirom-izrada raznih ukrasa, Rad za roditelje, Mozaik, Nakit od perli, Rad akrilom, lakom, dekupaž na drvetu i staklu.

******

*Radno-okupaciona radionica*

Radno-okupacione radionice su izvođene tokom cijele godine u dvorištu i u bašti Dnevnog centra. Korisnici su se upoznali sa procesom sijanja i uzgajanja bilja u bašti. Tokom 2023. godine radilo se na sljedećim radionicama: čišćenje dvorišta, kupljenje smeća, grabanje lišća, raspremanje dnevnog boravka, sijanje cvijeća i pšenice, sijanje povrća, čupanje trave i priprema cvjetnjaka za sadnju, rasađivanje cvijeća, uređenje dvorišta, zalivanje sadnica i bašte, sijanje pšenice, orezivanje tuja, prehrana povrća i voća, farbanje ograde, stepeništa i dr.

*Edukativne radionice*

Edukativne i grupne radionice su izvođene tokom cijele godine, na različite teme zarad edukovanja i informisanja korisnika kao i kvalitetnijeg provođenja vremena. Edukativne radionice su pokrivale teme Zdrave ishrane, Pravila lijepog ponašanja, Odnosa prema sebi, Odnosa prema drugima, „Šta je to drugarstvo“ - kroz igranje uloga; Tekuće i stajaće vode, Piramida potreba, Vrste saobraćaja, Emocije, Odnosi u porodici, Ljubomora, Vrste ptica; Lepeze/sveznalice; Anksioznost/ upoznavanje pojma, Ljudska figura, Forum teatar i dr.



*Sportske aktivnosti*

Sportske aktivnosti su izvođene tokom cijele godine, a pokrivale su aktivnosti grupnih sportova, vježbi za jačanje tijela, animiranja i socijalizaciju djece. Aktivnosti koje su izvođene su: igre u dvorištu Dnevnog centra- fudbal (takmičenje u šutiranju na prazan gol, igra 2 na 2), odbojka (krug- odbijanje lopte prstima,čekićem), košarka (takmičenja u pogađanju slobodnih bacanja), elementarne igre, igre spretnosti i koordinacije (štafetna takmičenja bez lopte i sa loptom, igre za razvoj agilnosti (hodanje preko prirodnih prepreka); vježbe snage, vježbe za koordinaciju pokreta, časovi plivanja na bazenima i dr.



Organizovane u skladu sa interesovanjima i uzrastom korisnika:

Muzičke stolice, Pjevanje, Ples uz muziku, Notni zapis, Pisanje violinskog ključa, Rad u kajdankama, Jedna melodija/ jedna boja- gađanje.

*Muzičke radionice*

Rezultati postignuti na nivou napretka djece korisnika:

- 10 učenika je popravilo opšti školski uspjeh, smanjen broj negativnih ocjena;

- Smanjeno vrijeme provedeno na ulici i bez nadzora;

* Korigovano asocijalno ponašanje i uklapanje u grupu vršnjaka ;
* Poboljšana komunikacija u grupi vršnjaka;
* Usvojene radne navike;
* Usvojene navike u domenu brige o zdravlju i ličnoj higijeni;
* Razvijen timski duh, ojačana empatija prema drugima;
* 27 djece uključeno u vannastavne sportske aktivnosti;
* Socijalizacija kroz različite aktivnosti;
* Ojačani roditeljski kapaciteti kroz radionice sa roditeljima djece u riziku;
* Započeta organska plastenička proizvodnja u dvorištu Dnevnog centra.

ZAKLjUČCI:

* Jačati kapacitete institucija za rad sa djecom sa problemima u ponašanju (edukacije stručnog kadra, uključivanje u rad većeg broja stručnjaka, implementirati preventivne i druge programe u radu);
* Raditi na uspostavljanju Savjetovališta za porodicu i djecu;
* Nastaviti sa aktivnostima otvaranja Prihvatilišta;
* Jačati kapacitete Dnevnog centra za djecu u riziku;
* Nastaviti saradnju sa institucijama, posebno sa osnovnim i srednjim školama na području Grada Bijeljina.

Bijeljina, jul 2024. godine

**OBRAĐIVAČI**

**JU CENTAR ZA SOCIJALNI RAD BIJELjINA**

**POLICIJSKA UPRAVA BIJELjINA**

**OKRUŽNO JAVNO TUŽILAŠTVO BIJELjINA**

**OSNOVNI SUD U BIJELjINI**